次韻張䇓見寄
作者：高斯得
朝代：宋

paragraphs: 掀髯一笑天地間，八代文衰誰爲起。
夷陵丹砂空自光，中山老{兀夋}不可使。
一從麥秀獲麟臺，二千餘載無文字。
謫仙豈無希聖心，誰其起予二三子。
張君忽贈白雲句，墨妙筆精真可喜。
宗師奇澀費吟噍，三讀方能得其意。
奮髯蒼鼠色無冤，吐氣黑蛟雲可致。
恨子初筵我旅酬，妙處安能爲摽指。
懼遭掎摭不哦詩，畏觸禍刑寧作史。
翰林主人子墨卿，昔也同盟今趣異。
不見當年聖德詩，猶被他人呼怪鬼。
慙君問我乞餘丸，安得錦囊出懷裏。
丈夫蓋棺事始定，斯文固應付後死。
試問涪翁餘七言，松苓臭味固相似。